Audi je 1994. ponosno predstavio tri nova modela u čijoj se oznaci našlo slovo A - A4, A6 i A8. Najrasprostranjeniji je upravo A4, tehnološki temeljen na ondašnjem VW Passatu (1988. - 1996.), a njime je u mirovinu otpravljena popularna i dugovječna 80-ica te istovremeno otvoreno novo poglavlje u načinu označavanja modela iz Gornje Bavarske, ali i nova stranica u prostranosti Audijevih limuzina srednje klase.

Zaobljeni dizajn prethodnika 80 uskraćivao je dragocjene centimetre putničkog i prtljažnog prostora, dok se A4 pokazao dostojnijim obiteljske namjene. Međutim, kao puno veći aduti pokazali su se kvalitetna i čvrsta izrada te visoka razina pogonske tehnologije, kojima Audi A4 i jest stekao dobru reputaciju. Tako su od starta ponuđeni turbobenzinski 1.8-litreni motor i 4x4 pogon Quattro, postavivši nove standarde u svojoj klasi.

Ugled stečen u to vrijeme zadržao se i potom dodatno povećao novijim generacijama, pa ovaj automobil, koji je tijekom karijere doživio nekoliko promjena, i kao rabljeni, sad po dostupnoj cijeni, relativno lako pronalazi nove vlasnike. Godine 1995. dobio je karavansku izvedbu Avant, a godinu potom i manji redizajn, najvidljiviji po novim stražnjim svjetlima. Uvedeni su i snažniji benzinski i dizelski motori, poput 2.4 V6 i 2.5 TDI V6, a tehnološki šlag bile su sportske S4 i RS4 verzije, s benzinskim biturbo 2,7-litrenim motorima od 265 i 380 KS.

Naravno, sustavno se radilo na poboljšanju pouzdanosti, koja nije bila velika odlika prvih serija. Na našem tržištu najtraženije su verzije s osnovnim 1,6-litrenim benzincem sa 100 KS i 1,9-litrenim TDI dizelašem sa 90 KS. Motor u testnom primjerku, 1,8-litreni benzinac sa 125 KS relativno je rijedak i manje tražen, mada je u svoje vrijeme sa pet ventila po cilindru bio svojevrsna revolucija. Ipak, živahnost, ekonomičnost i pouzdanost nisu bili na očekivanoj razini, pa se u vožnji deklarirana snaga teško može osjetiti, a ni potrošnjom nije među štedljivijima.

Naravno, nije sve bajno. Prema izvješćima njemačkih institucija TUV i Dekra, vlasnici više od desetljeća starih Četvorki dolaze u servis ponajviše zbog propusnosti kočnih crijeva, korodiranih kočnih diskova, dijelova podvozja i ispuha, oslabjelog prednjeg ovjesa, nepostojanih obujmica crijeva u motoru i šarki vrata.

ZAPAŽANJA

Tipična mana starijih Audija (i Volkswagena) popuštanje je čvrstoće spojeva vrata i karoserije zbog čega se vrata lagano objese. Pokazatelj da Audi više nije u cvijetu mladosti pokazuje staklo električno podesivih vanjskih retrovizora koje se ljušti se u rubnim dijelovima. Ispušni sustav je hrđav, ali kako je zasad riječ tek o površinskoj pojavi, zvuk je tih, bez hrapavosti koja ukazuje na propusnost. Unutrašnjost ne može prikriti 14 godina korištenja, ali zadržanom čvrstinom te lišena lupkanja i pucketanja plastike i obloga dokaz je da Audi nije slučajno visoko na listi kvalitete. U opremi je i klima Prosječno prijeđenih 16.900 kilometara godišnje ostavilo je trag na pohabanoj oblozi parkirne kočnice, a ni sjedala nisu više nova. Benzinac sa 125 konjskih snaga unatoč 5 ventila po cilindru nije oličenje živahnosti, a masnoća je uzrokovana popuštanjem obujmica.

AUDI A4 1.8

GODIŠTE 1998.

Kilometraža 236.000

Motor benzinski, atmosferski

Obujam 1781 ccm

Snaga 92 kW/125 KS pri 5800/min

Moment 173 Nm pri 3950/min

Mjenjač ručni, 5 stupnjeva

Dimenzije 448 x 174 x 141

Međuosovinski razmak 261,5 cm

Prtljažnik 440 litara

Brzina 205 km/h

0-100 km/h 10,5 sekundi

Potrošnja 9,4 l/100 km

Cijena 26.000 kuna